REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/83-21

8. april 2021. godine

B e o g r a d

Z A P I S N I K

DEVETE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 17. MARTA 2021. GODINE

 Sednica je počela u 10.30 časova.

 Sednicom je predsedavala Sandra Božić, predsedik Odbora.

 Sednici su prisustvovali: Vuk Mirčetić, Ivan Tasovac, prof. dr Marko Atlagić, Aleksandar Čotrić, Miloš Terzić, Milica Obradović, i Željko Tomić, članovi Odbora.

 Sednici su prisustvovali: Aleksandar Jovanović (Mira Petrović), Zoran Tomić (mr Jadranka Jovanović), Ana Miljanić (Lav Grigorije Pajkić), Jelena Mihailović (Snežana Paunović), Predrag Rajić (Milena Popović) i Justina Pupin Košćal (Jelica Sretenović), zamenici članova Odbora.

 Sednici nisu prisustvovali članovi Odbora: Rozalija Ekres, Jovan Kolundžija i Nataša Mihailović Vacić, kao ni njihovi zamenici.

 Pored članova Odbora sednici su prisustvovali: Maja Gojković, potpredsednik Vlade i ministar kulture i informisanja, Radovan Jokić, pomoćnik ministra za savremeno stvaralaštvo i kreativne industrije, Danijela Vanušić, pomoćnik ministra za kulturno nasleđe i digitalizaciju i Branislav Maričić, šef kabineta ministra kulture i informisanja.

 Na predlog predsedavajućeg, članovi Odbora su, većinom glasova (11 za, dva nisu glasala) usvojili sledeći

D n e v n i r e d

1. Razmatranje Informacije o radu Ministarstva kulture i informisanja za period novembar 2020. - januar 2021. godine.

PRVA TAČKA DNEVNOG REDA: Razmatranje Informacije o radu Ministarstva kulture i informisanja za period novembar 2020- januar 2021. godine

U uvodnim napomenama predsednik Odbora Sandra Božić, naglasila je, da je članom 229. Poslovnika Narodne skupštine propisano da ministar informiše nadležni odbor Narodne skupštine o radu ministarstva jednom u tri meseca.

Napomenula je da je istim članom propisano i to da na sednici odbora, pitanja ministru o podnetoj informaciji mogu da postavljaju članovi nadležnog odbora i ovlašćeni predstavnik poslaničke grupe koja nema člana u tom odboru. S tim u vezi, zamolila je gospođu Maju Gojković da Odbor informiše o radu Ministarstva kulture i informisanja za period novembar 2020. – januar 2021. godine.

Potpredsednik Vlade i ministar kulture i informisanja Maja Gojković, obavestila je članove Odbora da je Ministarstvo i pored teških ekonomskih okolnosti, usled epidemije zarazne bolesti COVID-19 izazvane virusom SARS-CoV-2, obezbedilo veći budžet za oblast kulture u 2021. godine u odnosu na prethodne godine, za 10 procenata.

Navela je da je mišljenja da je oblast kulture, pored ekonomije, jedna od oblasti najviše pogođena ovom krizom.

 Ukazala je na to da je oblast kulture dostigla 0,97 procenata ukupnog Budžeta Republike Srbije za 2021. godinu, a da oblast kulture, zajedno sa informisanjem učestvuje sa 1.10 procenata ukupnog Budžeta Republike Srbije za 2021. godinu.

Kao najveće povećanje sredstava, u odnosu na prethodnu godinu izdvojila je projekat Ministarstva „Gradovi u fokusu”, koji je pokrenut za vreme mandata bivšeg ministra Ivana Tasovca. S tim u vezi, napomenula je da je u okviru ovog projekta dodeljeno ukupno 349.500.000,00 dinara, a kao cilj ovog projekta istakla je poboljšanje kulturnog život u manjim jedinicama lokalne samouprave. U daljem izlaganju istakla je da je se na ovaj projekat nadovezuje i projekat „Prestonica kulture“ koji je izuzetno značajan za decentralizaciju kulture u Republici Srbiji.

Dodala je i to da je razdeo Budžeta za Ministarstvo, dodatno uvećan u dve oblasti i to u oblasti zaštite kulturnog nasleđa i oblasti savremenog stvaralaštva.

Informisala je članove Odbora da su sredstva u iznosu od 300 miliona dinara odvojena za obnovu Petrovaradinske tvrđave, dok su sredstva u iznosu od 50 miliona dinara izdvojena za završne radove na izgradnji Narodnog pozorišta u Subotici, kao i da se očekuje da ti radovi u toku 2021. godine budu završeni.

U oblasti informisanja, ministarka je navela da je donet Akcioni plan za sprovođenje Strategije razvoja sistema javnog informisanja u Republici Srbiji za period 2020-2025. godine.

Naglasila je da je cilj Strategije da dodatno obezbedi slobodu izražavanja, slobodu medija, bezbednost novinara i osnaživanje novinarske profesije. S tim u vezi dodala je da su formirane dve radne grupe i to Radna grupa za bezbednost i zaštitu novinara, kao i Radna grupa za sprovođenje navedenog Akcionog plana.

Istakla je da je Republičko javno tužilaštvo poslalo uputstvo svim okružnim javnim tužilaštvima u državi da ubrzano pristupe radu na prijavama koje dobijaju od novinara ili medijskih udruženja.

Napomenula je da se u proceduri Narodne skupštine nalazi Predlog zakona o muzejskoj delatnosti, kao i da se u narednom periodu očekuje da Vlada Republike Srbije predloži Narodnoj skupštini Predlog zakona o izmenama i dopunama Zakona o kulturi, Predlog zakona o audio-vizuelnoj umetnosti, kao i Predlog zakona o izmenama i dopunama Zakona o muzeju žrtava genocida.

Istakla je da su doneti i strateški prioriteti razvoja kulture za period od 2021-2025. godine kojim su obuhvaćeni najvažniji ciljevi Ministarstva kulture i informisanja, kao što je uvođenje istorije umetnosti u nastavni program osnovnih i srednjih škola, zatim jačanje kulturne diplomatije, nastavak digitalizacije u kulturi, razvoj kulturnog turizma, unapređenje položaja samostalnih umetnika, Takođe, najavila je i kadrovske promene upravnih i nadzornih odbora, kao i direktora ustanova kulture.

Napomenula je važnost donošenja Uredbe o podsticajima investitoru da u Republici Srbiji proizvodi audiovizuelno delo, koja za cilj ima podsticanje privrednih aktivnosti i povećanja zaposlenosti u vezi sa audiovizuelnom proizvodnjom u Republici Srbiji.

U diskusiji su učestvovali: Sandra Božić, Željko Tomić, prof. dr Marko Atlagić, Vuk Mirčetić, Jelena Mihailović, Aleksandar Jovanović i Maja Gojković.

Sandra Božić, predsednik Odbora zahvalila se potpredsedniku Vlade i ministru kulture i informisanja na detaljnom izveštaju. U daljem izlaganju, istakla je važnost decentralizacije kulture, uvođenje istorije umetnosti u nastavni program koje će između ostalog pomoći i budućim studentima lakšu pripremu prijemnog ispita. Predsedavajuća je potom postavila pitanje vezano za rad Narodnog pozorišta u Beogradu.

Nadovezujući se na postavljeno pitanje, Maja Gojković je obavestila članove Odbora da se u izveštaju Upravnog i Nadzornog odbora Narodnog pozorišta navodi da finansijski izveštaj za 2020. godinu nije usvojen. Istakla je da je Upravni odbor, zatražio od Ministarstva kulture i infomisanja da uputi Državnoj revizorskoj instituciji molbu da izvrši dodatnu kontrolu Narodnog pozorišta u ovom delu. Takođe, navela je činjenicu da Ivana Vujić, direktor Narodnog pozorišta, nije prihvatila projekat obezbeđen kroz IPA fondove, koji predstavlja uvođenje novog načina grejanja u ovoj instituciji.

Nadovezujući se na izlaganje Maje Gojković, Željko Tomić se saglasio sa neophodnošću uvođenja istorije umetnosti kao posebnog predmeta u osnovno i srednjoškolsko obrazovanje.

Prof. dr Marko Atlagić je podržao napore koje Ministarstvo preduzima na decentralizaciji kulture kroz navede projekte. Takođe, pohvalio je donošenje Akcionog plana za sprovođenje Strategije razvoja sistema javnog informisanja u Republici Srbiji i istakao da je jedan od osnovnih problema u oblasti kulture nedostatak stručnog kadra u obrazovnim ustanovama.

Vuk Mirčetić i Zoran Tomić otvorili su raspravu po pitanjima razvoja novih platformi online festivala, prezentacija i edukacija kao i proces digitalizacije nematerijalnog kulturnog nasleđa u ustanovama kulture u Republici Srbiji.

Maja Gojković se nadovezala na postavljena pitanja i istakla da je doba digitalizacije donelo nove online sadržaje u oblasti kulture. Takođe, informisala je prisutne da je potpisan je Sporazum o osnivanju Zajedničkog tela za realizaciju aktivnosti u oblasti digitalizacije turističke ponude sa Ministarstvom trgovine, turizma i telekomunikacija i dodala da je kulturni turizam jedan od prioriteta rada Ministarstva.

Jelena Mihailović istakla je značaj uvođenja istorije umetnosti u nastavni program osnovnih i srednjih škola i predložila pomoć umetnicima koji su u toku trajanja pandemije ostali bez stalnog izvora prihoda.

Nadovezujući se na postavljeno pitanje, Maja Gojković ukazala je na činjenicu da je u planu održavanje sastanka na kojem će prisustvovati ministar finansija i predsednica Vlade na temu pružanja pomoći umetnicima, koji imaju status slobodnih umetnika, kao i distributerima filmova.

Aleksandar Jovanović saglasio se sa predlogom da se istorija umetnosti uvede u obrazovni sistem, počevši od predškolskog obrazovanja.

Odbor je, jednoglasno (12 za), prihvatio Informaciju o radu Ministarstva kulture i informisanja za period novembar 2020 – januar 2021. godine.

Sednica je završena u 11,50 časova.

SEKRETAR PREDSEDNIK

 Dana Gak Sandra Božić